Qhehˬ sawˇ zawˇ nya-eu Li tsaˬ Sahˬ boꞈ dzaw zaˬ nui deuˬ-aˬ Li tsaˬ-ahˇ ja doeˇ dui dui-eu meh. Li tsaˬ-euˬ aˇ baˇ jahˇ jahˇ-ehˇ ``Heu gaˇ haw sheˇ, hehˬ Li tsaˬ-euˬ myaˆ nuiˆ" lehˇ, ehˇ ehˇ-ehˇ naˬ gha nehˬ-eu meh. Aˬ yawꞈ nehˬ-ehˇ chawˬ qawꞈ htiˬ ghaˬ-iˬ maˬ chawˬ mawꞈ-a  jeˇ.
Li tsaˬ-aˬ, aˬ chawˬ loꞈ-ehˇ dawˬ mehˇ maˬ phyaˇ-eu uˬ taꞈ mawˇ do yaw tsuˇ miˇ neh, bi cehˆ niˇ gha ngeh  qawꞈ aˬ chawˬ loꞈ-ehˇ maˬ cehˆ choeˇ-a jeˇ. Hteu miˇ neh niˇ gha ngeh qawꞈ aˬ chawˬ aˬ yawꞈ-ahˇ maˬ khuˇ mawꞈ-a  jeˇ. Li tsaˬ-ahˇ aˬ dui  maꞈ nehˬ-ehˇ maˬ bi niˇ gha ehˇ  lawˬ lehˇ aˬ yawꞈ maꞈ yaw khaˬ ehˇ-eu meh jeˇ.
Sahˬ boꞈ sawˇ nymˇ laꞈ qhoeˇ, aˇ muˇ biˇ paˆ-awˇ niˇ gha cheh cheh-eu maˬ ehˇ, htiˬ jeˬ phaˬ jahˇ cheh cheh-eu maˬ ehˇ doˆ laˇ ngeh, Li tsaˬ-ahˇ aˇ muˇ laꞈ qhoeˇ maˬ bi uˇ mawꞈ-a jeˇ. Hteu miˇ neh saˬ laˬ ma ghaˬ Li tsaˬ nawˇ-aˬ heu muˇ-ahˇ uˇ de lehˇ, ya dehˬ uˇ nehˬ-eu meh jeˇ. Saˬ laˬ ma neh phaˇ dawˆ uˇ nehˬ-euˬ qawꞈ, ``Saˬ laˬ ma-oˇ Li tsaˬ-ahˇ nga maꞈ aˇ muˇ-ahˇ htaˬ dawˆ uˇ, qhoeˇ muˇ-ahˇ bi uˇ-awˬ, heu muˇ-ahˇ bi uˇ-awˬ" lehˇ htiˬ muˇ htiˇ muˇ phyehˇ-eu meh jeˇ. Saˬ laˬ ma neh jahˇ-euˬ  gaˇ ya geuꞈ meh  lehˇ, saˬ laˬ ma ehˇ nehˬ ngeh Li tsaˬ- ahˇ bi uˇ mawꞈ, maˬ bi uˇ mawꞈ maˬ chawˬ-ehˇ bi uˇ-eu meh.
Li tsaˬ-ahˇ aˬ yawꞈ-euˬ chawˬ deuˬ byehˇ dzeh gaˇ ya mawˇ ngeh, saˬ laˬ ma ghaˬ Li tsaˬ ghaˇ duˬ qhahˬ lahˇ-awˇ nui ma maˬ saˇ-a jeˇ.
Lit tsaˬ-aˬ, aˬ chawˬ aˬ yawꞈ-ahˇ maˬ ghoeˇ mawꞈ-eu ya mawˇ ngeh, yawˬ haˇ yawˬ ha nui ma noeˬ nyiˇ dui dui-awˇ ghawˬ shaˇ shaˬ-ehˇ gheh-eu meh jeˇ. Sahˬ boꞈ sawˇ nymˇ-ahˇ oe-eu qawꞈ yaw beh loꞈ-ehˇ laˬ qhaˬ maˬ chehˇ ni pyeuꞈ-iˇ-euˬ meh jeˇ.
Li tsaˬ qhoeˇ loꞈ-ehˇ pyeuꞈ luꞈ gaˇ saˬ laˬ ma ya mawˇ ngeh, Li tsaˬ-ahˇ dawˬ ngehˬ chawˬ-euˬ meh. ``Li tsaꞈ-oˇ, nawˬ-ahˇ aˬ jeˬ gheh-eu nya. Sahˬ boꞈ sawˇ-eu maˬ byawˬ nya loˇ" lehˇ naˇ haˬ ngeh, ``Byawˬ miˇ-a saˬ laˬ ma-oˇ. Ehˇ qawꞈ ngaˬ-euˬ chawˬ deuˬ ngaˬ-ahˇ maˬ ghoeˇ nga. Ngaˇ aˬ yawꞈ maꞈ loꞈ-ehˇ maˬ nya-eu miˇ neh maˬ ghoeˇ mawꞈ-eu nga" lehˇ saˬ laˬ ma-ahˇ Li tsaˬ ehˇ qoꞈ nehˬ-eu meh jeˇ.
``Hteu loꞈ-ehˇ maˬ ngeuˇ-aˇ nawˬ, nawˇ jiˇ yaw nya meh-eˬ. Tsawˇ haˬ yawˬ ghaˬ na luꞈ htiˬ ghaˬ htiˬ jeˬ nya meh. Nawˬ-euˬ laꞈ qhoeˇ jiˇ aˬ chawˬ-euˬ laꞈ qhoeˇ maˬ ahˇ-eu, nya-eu htiˬ jeˬ-aˬ ahˇ tehꞈ-aˬ. Qhoeˇ-ahˇ nawˇ maˬ ya mˇ-euˬ miˇ neh tehꞈ-a. Htiˬ nah keuˆ laˇ naˇ nawˇ mˇ nya laˇ tehꞈ-a. Nui ma htaˬ nyiˇ" lehˇ saˬ laˬ ma aˬ yawꞈ-ahˇ ghaˬ biꞈ nehˬ-euˬ meh jeˇ. Qhoeˇ ngeh Li tsaˬ gheh nui ma ui cuiˆ saˇ laˇ  -awˇ ``Euˬ, saˬ laˬ ma-oˇ" lehˇ ehˇ qoꞈ nehˬ-euˬ meh jeˇ.
Li tsaˬ-aˬ, aˬ yawꞈ-euˬ chawˬ deuˬ aˬ yawꞈ-ahˇ aˇ naˆ ni nahˇ dzeh gheh qawꞈ, aˬ yawꞈ-aˬ, chawˬ deuˬ nehˬ-ehˇ aˬ joˆ-ehˇ jahˇ-awˇ ya ghoeˇ-eu nga lehˇ leh jeh-eu meh jeˇ. Aˬ yawꞈ nui ma maˬ saˇ-eu qawꞈ chawˬ deuˬ-ahˇ-aˬ , aˬ yawꞈ maˬ bye-a.
Li tsaˬ-aˬ qhehˬ sawˇ zawˇ nya -eu gaˇ kawˆ saˬ laˬ ma haw siˬ-euˬ meh. Htiˬ nah-aˬ sahˬ boꞈ sawˇ zaˬ deuˬ-ahˇ aˇ muˇ biˇ paˆ-awˇ thinˬ chaˬ bi taw-ehˇ cheh cheh-euˬ mehˬ jeˇ.
Qhoeˇ loꞈ-ehˇ bi jahˇ ngeh, Li tsaˬ-ahˇ htiˬ muˇ-iˬ maˬ khuˇ uˇ mawꞈ-a jeˇ. Ehˇ qawꞈ, saˬ laˬ ma neh  nawˇ-aˬ heu muˇ nehˬ-ehˇ uˇ lehˇ ehˇ-awˇ aˇ muˇ htiˬ muˇ-ahˇ dawˆ uˇ nehˬ-euˬ meh jeˇ. Qhoeˇ ngeh, saˬ laˬ ma neh qhaˇ naˇ haˬ-euˬ dawˬ tawˆ luꞈ-ahˇ Li tsaˬ ehˇ qoꞈ nehˬ nya-euˬ miˇ neh aˬ yawꞈ maꞈ-euˬ aˇ muˇ naˬ baꞈ tiꞈ za-euˬ meh jeˇ.
Nymˬ-mˇ poˆ-aˬ, aˬ yawꞈ-euˬ aˇ muˇ laꞈ qhoeˇ-euˬ zaˬ deuˬ Li tsaˬ baˬ da neh naˬ baꞈ tiꞈ za-euˬ miˇ neh laˬ qhaˬ chehˇ dui dui-awˇ Li tsaˬ-ahˇ ghoeˇ dui dui leˇ-euˬ meh jeˇ. ``Heˇ, nga maꞈ aˇ muˇ ghaˬ leˇ-eu maˬ-eˇ, Li tsaˬ-oˇ nawˇ zawˇ-ehˇ nya nga, aˬ khaˇ poˆ jiˇ nga maꞈ-euˬ aˇ muˇ-ahˇ uˇ de" lehˇ ehˇ-eu meh jeˇ.
Qhoeˇ ngeh poˆ neh naˇ, saˬ laˬ ma aˇ muˇ biˇ-awˇ thinˬ chaˬ bi taw-ehˆ cheh cheh-eu keuˆ laˇ ngeh Li tsaˬ-ahˇ yawˬ muˇ na luꞈ geuꞈ mawꞈ-eu meh. ``Saˬ laˬ ma-oˇ, Li tsaˬ-ahˇ nga maꞈ aˇ muˇ-ahˇ dawˆ uˇ nehˬ laꞈ" lehˇ aˬ li htiˬ ghaˬ ehˇ naˇ, ``Maˬ ngeuˇ-a beu, nga maꞈ aˇ muˇ-ahˇ dawˆ uˇ nehˬ laꞈ" lehˇ aˬ buˇ htiˬ ghaˬ phaˇ ehˇ lehˇ, htiˬ muˇ htiˇ muˇ lu cheh cheh-eu meh  jeˇ. Ehˇ qawꞈ, saˬ laˬ ma neh qhaˇ bi uˇ-euˬ muˇ-ahˇ tehꞈ-ehˇ ya uˇ-eu meh jeˇ. Li tsaˬ qhaˇ uˇ-eu muˇ-aˬ naˬ baꞈ tiꞈ tehꞈ-ehˇ za-eu meh."
Qhoeˇ ngeh, qhehˬ sawˇ nya dui dui-eu Li tsaˬ-ahˇ chawˬ deuˬ htiˬ nah ui cuiˆ ui cuiˆ-ehˇ ghoeˇ laˇ, gaˬ laˇ-euˬ mehˬ jeˇ. Jawˬ ghehˇ doeˇ qawꞈ nui ma htaˬ jeˬ htaˬ kawˆ muiˬ-awˇ thinˬ chaˬ nya-eu Li tsaˬ-ahˇ chawˬ deuˬ ghoeˇ dui dui laˇ-euˬ meh jeˇ.
Li tsaˬ jiˇ aˬ yawˬ-euˬ chawˬ deuˬ thinˬ chaˬ maˬ taw-ehˆ nya ngeh, aˬ myah luꞈ chaw ba nehˬ-awˇ ghoˆ shaw ni mehˬ nehˬ-eu meh. Chawˬ deuˬ jiˇ Li tsaˬ jawˇ gaˇ tehꞈ-ehˇ iˇ iˇ-ehˇ naˇ haˬ-eu meh. Li tsaˬ jiˇ nui ma ghawˬ mahˇ ni htaˬ-awˇ ehˇ mehˬ nehˬ-eu meh.
Qhoeˇ ngeh jawˇ, Li tsaˬ-aˬ, aˬ yawꞈ-euˬ laꞈ qhoeˇ gheh aˬ chawˬ loꞈ-ehˇ bym-eu nya-eu htiˬ jeˬ ahˇ luꞈ gaˇ siˬ nya  laˇ -euˬ mehˬ jeˇ. Aˬ yawꞈ-euˬ chawˬ deuˬ jiˇ aˬ yawꞈ-ahˇ ghoeˇ laˇ jiˇ-euˬ miˇ neh, laˬ qhaˬ chehˇ dui dui  laˇ-euˬ mehˬ jeˇ. Nymˬ-mˇ poˆ-aˬ, Li tsaˬ sahˬ boꞈ sawˇ-eu byawˬ dui dui luꞈ-eu meh.